ભારતમાં ઈ-કોમર્સે હજુ જન્મ જ લીધો છે, ત્યારે તેમાં ઝંપલાવીને વૉલમાર્ટે બજાર સર કરવાની તમન્નાનાં દર્શન કરાવી દીધા છે. વૉલમાર્ટની ભારતમાં બીજી રીતે તો હાજરી હતી જ. ભારતમાં તેના ર૧ બિઝનેસ ટુ બિઝનેસ કેશ એન્ડ કેરી સ્ટોર્સ દ્વારા વેપારીઓને જથ્થાબંધ માલ વર્ષોથી વેચે છે. વૉલમાર્ટ દુનિયાભરમાં જે માલસામાન વેચે છે તેમાં ઈ-કોમર્સનો હિસ્સો માત્ર ત્રણ જ ટકા છે. ભારતમાં હવે તેનો ફેલાવો વધશે તેમ ટકાવારી પણ વધશે. જીએસટી લાગુ પડ્યા પછી તેનું વ્યવસ્થાતંત્ર સુરેખ બનશે તેમ તેમ ઈ-કોમર્સ અને કુલ રિટેઈલિંગનું પ્રમાણ વધશે તેમ કેટલાક નિષ્ણાતોનું માનવું છે, પણ રિટેઈલિંગમાં નોંધવા લાયક નવો ટ્રેન્ડ એ જોવાઈ રહ્યો છે કે જે કંપનીઓ ઈ-કોમર્સમાં જ રહીને સફળ થઈ તેઓ હવે પોતાના રિટેઈલ સ્ટોર્સ ખોલી રહી છે. તેઓની ફિલોસોફી છે કે ફિઝિકલ (શોપ) સ્ટોર અને ઈ-કોમર્સ એકબીજાના હરીફના બદલે પૂરક બની શકે છે.